b'\n_START_ARTICLE_\nParlameter\n_START_PARAGRAPH_\nParlameter je spletno orodje za analizo in vizualizacijo parlamentarnih glasovanj, transkriptov in zakonskih predlogov v Dr\xc5\xbeavnem zboru Republike Slovenije. Analizirane podatke predstavlja v obliki samostojnih informacijskih kartic, ki jih je mogo\xc4\x8de vdelati na druga spletna mesta ali deliti na dru\xc5\xbebenih omre\xc5\xbejih. Parlameter je razvil in\xc5\xa1titut Danes je nov dan, prva verzija slovenskega orodja pa je bila objavljena decembra 2016. Odtlej je bil ve\xc4\x8dkrat nadgrajen, aktualna verzija pa predstavlja iteracijo 1.7._NEWLINE_Parlameter vklju\xc4\x8duje mnogo razli\xc4\x8dnih analiz, s pomo\xc4\x8djo katerih lahko uporabniki spremljajo aktivnosti poslanca ali poslanske skupine, si ogledajo posebnosti njihovih govorov ali primerjajo glasovanja ter i\xc5\xa1\xc4\x8dejo odstopanja med njimi. Orodje vklju\xc4\x8duje SOLR iskalnik, ki omogo\xc4\x8da iskanje po transkriptih parlamentarnih govorov ter glasovanj. Uporabniki se lahko naro\xc4\x8dijo tudi na Parlameter obvestila, ki delujejo podobno kot Google Alerts, in sicer avtomatsko obvestijo uporabnike, ko se v transkriptih pojavi klju\xc4\x8dna beseda, na katero so se naro\xc4\x8dili. _NEWLINE_Cilj projekta Parlameter je pove\xc4\x8danje transparentnosti Dr\xc5\xbeavnega zbora ter izbolj\xc5\xa1ati javni interes za demokrati\xc4\x8dni proces. Kot tak predstavlja tudi del \xc5\xa1ir\xc5\xa1ega boja za odprte podatke. _NEWLINE_Razvoj Parlametra je financiral Google preko The Digital News Initiative (DNI), Parlameter obvestila pa delujejo s finan\xc4\x8dno podporo ameri\xc5\xa1kega veleposlani\xc5\xa1tva v Sloveniji.'